  Анжелика Тихонова корреспондент «Театральное Приволжье» фестивальлэн округъя люкетаз Удмуртилэсь данзэ Ижысь но Глазкарысь кык коллективъёс утёзы. Соослэн спектакльёссы вожвылъяськонлэн улосвыл люкетаз 75 куриськонъёс пӧлысь устоосыз луизы, быръён видео амалэн мынӥз. Со сярысь элькунысь тӧролэн но кивалтэтлэн пресс-службазы ивортӥз. Глазкарысь лулчеберетъя «Россия» центрысь егитъёслэн калык театр студизы «Лучший детский спектакль» категориын вормиз. Артистъёс Людмила Пожедаевалэн «Война, блокада, я и другие» книгаезъя «Отголоски детства» спектакльзэс возьматӥзы. Ижысь Удмурт кун университетлэн творчествоя «Луна» огазеяськонэз «Лучший молодёжный спектакль» номинациын пусйизы. Егитъёс Владимир Маяковскийлэн произведениосызъя «Маяковский. Репетиция» спектакль пуктӥзы. Ӵектослэн округъя люкетэз 2022-тӥ арын толшоре-тулыспалэ ортчоз. Удмуртиысь коллективъёс Приволжск федерал округысь кужмо труппаосын нюръяськозы. Спектакльёссылэсь видеоверсиоссэ «Театральное Приволжье» ӵектослэн сайтаз но мерлыко вотэсъёсысь бамъёсаз поттозы. Нимаз номинациослэн лауреатъёссы дуно кузьымъёс басьтозы, нош вормисьёслы выль спектакль пуктыны грантъёс сётозы. Пусъём, «Театральное Приволжье» фестиваль туэ куинетӥзэ ортче. Со пиналъёсты но егитъёсты сценаен тунсыкъятыны но соослэсь творческой быгатонлыкъёссэс будэтыны юрттэ. Тодэ вайытом, 2021-тӥ арын вожвылъяськонлэн улосвыл люкетаз удмурт кылын куинь спектакль ӵектӥзы вал. Туэ Удмуртия фестивальлэн дорез луиз.  Тегъёс: Лулчеберет Ижкар Театр Удмуртия фестиваль Глазкар вожвылъяськон  